Grecie: arescj e violencis tun paîs macedon pes esercitazions
La tension jenfri Grecie e Macedonie e je cressude inmò di plui tor de metât dal mês di Otubar cuant che reparts dal esercit grêc a àn cirût di traviersâ cui cjars armâts il paîs di Zabrdeny / Lofi che si cjate intune des areis là che e vîf la minorance macedone. I abitants de vile, intune cun chei dai paîs dulintor a vevin blocât lis colonis militârs domandant che il lôr teritori nol fos doprât pes esercitazions de artiliarie. Cun di fat, za in altris ocasions il paîs al jere stât centrât des bombis e la int dal puest par zornadis interiis no veve podût lavorâ tes sôs proprietâts agriculis dulintor de vile. Dut câs, lis autoritâts greghis a vevin rispuindût cul atac di reparts speciâi di polizie e cul arest di diviersis personis, tra di lôr ancje il president dal Consei comunâl di Lofi. A cheste azion di fuarce, la int de zone e veve rispuindût cuntune mobilitazion inmò plui grande che e à puartât ae liberazion dai arestâts e ae promesse che no si varessin vudis esercitazions di artiliarie pesante. Cuatri gjornaliscj rivâts de Republiche di Macedonie par documentâ i fats a son stâts arestâts e po, daspò des protestis internazionâls, compagnâts ae frontiere e espuls. Ducj chescj fats a àn jevât gnovis protestis de bande dal guvier macedon.
Font: Eurolang, 18 e 14/10/08
fur_Latn fur_Latn tsn_Latn